Un nou punct de trecere a frontierei a fost deschis, vineri, în judeţul Caraş-Severin, la graniţa cu Serbia, autorităţile estimând că se va scurta considerabil timpul de aşteptare pentru control, pentru că va fi preluat o parte din fluxul de persoane care tranzitau până în prezent graniţa dintre cele două state, a anunţat, vineri, Ministerul Afacerilor Interne.

Noul punct a fost deschis la Moldova Nouă şi face legătura cu localitatea sârbă Golubac.

„Pentru buna funcţionare şi eficientizare a activităţilor de control pentru Punctul de Trecere a Frontierei Moldova Nouă, prin ordinul ministrului afacerilor interne, Ion Marcel Vela, au fost repartizaţi 37 de poliţişti de frontieră la Moldova Nouă, în vederea executării misiunii de securizare a tranzitului spre Serbia”, se arată într-un comunicat de presă, remis de MAI.

Conform sursei citate, deschiderea acestui punct de trecere se înscrie în sfera consolidării relaţiilor bilaterale dintre cele două state, în cadrul procesului de implementare a unui proiect de cooperare transfrontalieră România-Serbia, implementat de BRCT Timişoara, în coordonarea ADR Vest.

Editor web: Liviu Cojan